Formaður Flokks fólksins segir að flokkurinn ætli að óbreyttu ekki að styðja frumvarp forsætisráðherra um breytingar á stjórnarskrá. Formaður Framsóknarflokksins segist hins vegar vera sáttur við niðurstöðuna.
Katrín Jakobsdóttir forsætisráðherra ætlar á næstu dögum að leggja fram frumvarp með tillögum að breytingum á stjórnarskrá.
Tillögurnar varða umhverfis- og náttúruvernd, íslenska tungu og breytingar á ákvæði um forseta og framkvæmdavald. Mesti ágreiningurinn er þó um ákvæði um auðlindir í þjóðareign. Ekkert samkomulag náðist um þetta atriði meðal formanna allra flokka á Alþingi.
Logi Einarsson formaður Samfylkingarinnar og Þorgerður Katrín Gunnarsdóttir formaður Viðreisnar gagnrýndu þessa tillögu í fréttum sjónvarps í gær.
Inga Sæland formaður Flokks fólksins segist ekki styðja þetta frumvarp að óbreyttu.
Nei því miður þá get ég það ekki vegna þess að ég var alveg skýr með það alveg frá byrjun, alveg frá fyrsta fundi, að hvað lýtur að auðlindaákvæðinu þá vildi ég alltaf að við myndum nálgast það að fá fullt verð, að það kæmi inn í stjórnarskrána
að við vildum fullt verð fyrir aðgang að auðlindinni. Við erum sérstaklega í þessu tilliti að horfa til sjávarauðlindarinnar en það var ekki samstaða um það
Sigurður Ingi Jóhannsson formaður Framsóknarflokksins segist hins vegar vera sáttur við niðurstöðuna þótt hann sé ekki meðflutningsmaður á frumvarpi forsætisráðherra.
Ég hef verið sáttur við þetta verklag, við höfum setið einhverja 24 fundi, formennirnir. Og þó svo að það gæti verið að það hljómaði eitthvað örlítið öðruvísi ef ég hefði fengið að skrifa þetta frumvarp
einn og sér þá er ég ásáttur við niðurstöðuna sem út úr þessari vinnu kemur og reikna með því að styðja það meira og minna